CELEX: 52021PC0209
Language: lt
Date: 2021-04-29
Title: Pasiūlymas TARYBOS ĮGYVENDINIMO SPRENDIMAS kuriuo, vadovaujantis Direktyvos 2003/96/EB 19 straipsniu, Nyderlandams leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai

EUROPOS KOMISIJA
            Briuselis, 2021 04 29
            COM(2021) 209 final
            2021/0108(NLE)
            Pasiūlymas
            TARYBOS ĮGYVENDINIMO SPRENDIMAS 
            kuriuo, vadovaujantis Direktyvos 2003/96/EB 19 straipsniu, Nyderlandams leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Sąjungos energinių produktų ir elektros energijos apmokestinimas reglamentuojamas 2003 m. spalio 27 d. Tarybos direktyva 2003/96/EB, pakeičiančia Bendrijos energetikos produktų ir elektros energijos mokesčių struktūrą
                     1
                   (toliau – Energijos mokesčių direktyva, arba Direktyva).
               
               
                  Pagal Direktyvos 19 straipsnio 1 dalį, be Direktyvoje, ypač 5, 15 ir 17 straipsniuose, išdėstytų nuostatų, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar juos sumažinti remiantis konkrečios politikos sumetimais.
               
               
                  Nyderlandai paprašė leidimo šešerius metus taikyti lengvatinį mokesčio tarifą elektros energijai, tiekiamai krante elektros energiją gaminantiems įrenginiams, kurie tiekia elektros energiją prisišvartavusiems laivams, išskyrus privačius pramoginius laivus. Šiuo pasiūlymo tikslas – suteikti tokį leidimą nustatant nukrypti leidžiančią priemonę, kuri galios, kaip prašoma, iki 2027 m. birželio 30 d. 
               
               
                  2020 m. rugpjūčio 10 d. raštu Nyderlandų valdžios institucijos pranešė Komisijai apie savo ketinimą taikyti šią priemonę.
               
               
                  Nyderlandai prašo leidimo taikyti lengvatinį 0,50 EUR/MWh mokesčio tarifą, lygų minimaliam tarifui, kuriuo apmokestinamas elektros energijos tiekimas įrenginiams, kurie visą arba beveik visą (90 % ar daugiau) elektros energiją tiekia laivams, kurie nėra privatūs pramoginiai laivai. Siekiant užtikrinti teisingą lengvatinio tarifo taikymą jis bus taikomas tik jei įrenginys bus prijungtas prie elektros tinklo tiesiogiai.
               
               
                  Galiojimo laikotarpį prašoma nustatyti nuo 2021 m. liepos 1 d. iki 2027 m. birželio 30 d., o tai neviršija pagal Energijos mokesčių direktyvos 19 straipsnį leidžiamo maksimalaus laikotarpio.
               
               
                  Šios lengvatos tikslas – užtikrinti ekonominę paskatą diegti elektros energijos tiekimo iš kranto infrastruktūrą ir naudoti iš kranto tiekiamą elektros energiją siekiant prisidėti prie tvarių uostų ir tvarios laivybos plėtros, mažinti oro taršą uostamiesčiuose, gerinti vietos oro kokybę ir mažinti triukšmą gyventojų sveikatos labui.
               
               
                  Taikydami šią priemonę Nyderlandai taip pat sieks mažinti bendrą vandens transporto poveikį aplinkai.
               
               
                  Prašoma priemone Nyderlandai nori paskatinti naudoti iš kranto tiekiamą elektros energiją, kurios gamyba laikoma mažiau taršia nei elektros gamyba uoste prisišvartavusiuose laivuose. Kaip nurodyta prašyme, naudos gavėjams taikomas lengvatinis mokesčio tarifas bus 0,50 EUR/MWh. Tai minimalus elektros energijos tarifas, kaip nurodyta Direktyvos 10 straipsnio 1 dalyje ir I priedo C lentelėje. Kadangi pagal energijos mokesčio struktūrą šis mokestis mažėja, jo santykinis pranašumas bus didesnis santykinai mažai energijos vartojančių įrenginių operatoriams (ir naudotojams). 
               
               
                  Kita vertus, pagal Energijos mokesčių direktyvos 14 straipsnio 1 dalies c punktą valstybės narės turi neapmokestinti energinių produktų, naudojamų elektros energijai uostuose prisišvartavusiuose laivuose gaminti, ir uostuose prisišvartavusiuose laivuose pagamintos elektros energijos. Pagal Direktyvos 15 straipsnio 1 dalies f punktą, kuris buvo perkeltas į Nyderlandų teisę, taip pat gali būti neapmokestinami energiniai produktai, kai juos naudojant laivuose gaminama elektros energija naudojama laivybai vidaus vandenyse, ir šiuo tikslu pagaminta elektros energija. 
               
               
                  Nyderlandų valdžios institucijos nurodė, kad mokesčio lengvata taikoma visiems laivams, išskyrus privačius pramoginius laivus, t. y. šia mokesčio lengvata gali pasinaudoti visi komercinei laivybai naudojami laivai, nepriklausomai nuo jų dydžio ar vėliavos, su kuria plaukioja. Tam tikruose uostuose galioja draudimai naudoti generatorius vidaus vandenų laivybai.
               
               
                  Kaip nurodyta prašyme, vidaus vandenų sektoriuje dauguma iš maždaug 12 500 nacionalinių ir tarptautinių vidaus vandenų laivų naudoja iš kranto tiekiamą elektros energiją, kuri tiekiama beveik visose pagrindiniuose koridoriuose esančiose prieplaukose. Šiuo metu jūrų sektoriuje krante elektros energiją gaminančių įrenginių yra labai nedaug: didesniems jūrų laivams skirtais įrenginiais gali naudotis tik vienas ro-ro laivas ir žvejybos laivai (traleriai) Ševeningeno ir Eimeideno uostuose. Tačiau Nyderlandų valdžios institucijos planuoja padidinti galimybes jūrų laivams gauti iš kranto tiekiamos elektros energijos.
               
            
            
               Priemonė netaikoma finansinių sunkumų patiriančioms įmonėms arba įmonėms, kurioms pagal ankstesnį Komisijos sprendimą, kuriuo pagalbos priemonė skelbiama neteisėta ir nesuderinama su vidaus rinka, skirti vykdomieji raštai sumoms išieškoti.
            
            
               Apskaičiuota, kad metinės biudžeto išlaidos sieks 1 mln. EUR.
            
            
               
                  Nyderlandai paprašė suteikti leidimą laikotarpiui iki 2027 m. birželio 30 d., pradedant jį skaičiuoti nuo 2021 m. liepos 1 d., o tai neviršija Direktyvos 19 straipsnio 2 dalyje nustatyto maksimalaus laikotarpio.
               
               
                  Šia mokesčio lengvata Nyderlandai siekia paskatinti atitinkamus operatorius plėtoti elektros energijos tiekimo iš kranto infrastruktūrą ir naudoti iš kranto tiekiamą elektros energiją tam, kad būtų sumažinta oro tarša ir triukšmas prisišvartavusiems laivams deginant kurą, taip pat jų išmetamas CO2 kiekis. Taikant lengvatinį mokesčio tarifą padidėtų iš kranto tiekiamos elektros energijos konkurencingumas, palyginti su laive deginamu bunkeriniu kuru, kuris yra neapmokestinamas. 
               
            
         
         
            
               •Suderinamumas su toje pačioje politikos srityje galiojančiomis nuostatomis
            
            
               
                  Elektros energijos apmokestinimas reglamentuojamas Energijos mokesčių direktyva 2003/96/EB, ypač jos 10 straipsniu. 14 straipsnio 1 dalies c punkte nustatyta prievolė nuo mokesčio atleisti laivybai naudojamus energinius produktus ir laive gaminamą elektros energiją. 5, 15 ir 17 straipsniuose valstybėms narėms numatyta galimybė tam tikrais elektros energijos naudojimo atvejais taikyti diferencijuotas apmokestinimo priemones, įskaitant atleidimą nuo mokesčių ar jų sumažinimą. Tačiau tose nuostatose nenumatytas lengvatinis iš kranto tiekiamos elektros energijos apmokestinimas.
               
               
                  Ši priemonė yra valstybės pagalba ir patenka į šios srities ES teisės aktų, visų pirma Komisijos reglamento (ES) Nr. 651/2014
                     2
                  , taikymo sritį.
               
            
            
               Energijos mokesčių direktyvos nuostatos
            
            
               
                  Direktyvos 19 straipsnio 1 dalies pirmoje pastraipoje nustatyta: 
               
               
                  „Be ankstesniuose straipsniuose išdėstytų nuostatų, ypač 5, 15 ir 17 straipsniuose, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar juos sumažinti remiantis konkrečios politikos sumetimais.“
               
               
                  Šia mokesčio lengvata Nyderlandų valdžios institucijos siekia skatinti naudoti aplinkai mažiau kenksmingą būdą aprūpinti elektros energija uostuose prisišvartavusius laivus, taigi, pagerinti vietos oro kokybę ir sumažinti triukšmą. Komisija jau yra rekomendavusi naudoti iš kranto tiekiamą elektros energiją kaip alternatyvą prisišvartavusiuose laivuose gaminamai elektros energijai ir taip pripažinusi šios alternatyvos naudą aplinkai
                     3
                  . Naudos gavėjams būtų taikomas pagal Energijos mokesčių direktyvą nustatytas ES minimalus 0,50 EUR/MWh elektros energijos mokesčio tarifas, o tai padėtų siekti nurodytų politikos tikslų.
               
               
                  Pagal Direktyvos 19 straipsnį gali būti numatyta galimybė nustatyti palankesnę iš kranto tiekiamos elektros energijos apmokestinimo tvarką, nes jos paskirtis – leisti valstybėms narėms papildomai atleisti nuo mokesčių ar juos sumažinti remiantis konkrečios politikos sumetimais. 
               
               
                  Nyderlandai paprašė leisti taikyti priemonę maksimalų pagal Direktyvos 19 straipsnio 2 dalį leidžiamą laikotarpį (t. y. šešerius metus). Iš esmės, nukrypti leidžianti priemonė turėtų būti taikoma pakankamai ilgą laikotarpį, kad uostų operatoriai ir elektros energijos tiekėjai neprarastų paskatų pradėti arba tęsti reikiamą investavimą į elektros energijos tiekimo iš kranto infrastruktūrą. Nustačius tokį laikotarpį bus užtikrintas didžiausias galimas teisinis tikrumas ir laivų operatoriams, kurie turi planuoti savo investicijas į laivų įrangą. 
               
            
            
               Vis dėlto nukrypti leidžianti priemonė neturėtų trukdyti būsimiems esamos teisinės sistemos pakeitimams, taip pat turėtų būti atsižvelgta į būsimą Energijos mokesčių direktyvos peržiūrą ir į tai, kad Taryba gali priimti teisės aktą, grindžiamą Komisijos pasiūlymu iš dalies pakeisti Energijos mokesčių direktyvą. Tokia peržiūra grindžiama Energijos mokesčių direktyvos vertinimu
                  4
                ir 2019 m. lapkričio 28 d. Tarybos išvadomis dėl ES energijos mokesčių sistemos
                  5
               . Šiose išvadose Taryba paprašė Komisijos išnagrinėti ir įvertinti galimus variantus, siekiant tinkamu laiku paskelbti pasiūlymą dėl Energijos mokesčių direktyvos peržiūros. Be to, ji paragino Komisiją itin didelį dėmesį skirti Direktyvos taikymo sričiai, minimaliems tarifams ir mokesčių sumažinimui ar atleidimui nuo jų. 
            
            
            
               Nors šiomis aplinkybėmis atrodo tikslinga suteikti leidimą prašomam laikotarpiui, nukrypti leidžiančios priemonės galiojimas turėtų priklausyti nuo šią sritį reglamentuojančių bendrųjų nuostatų įsigaliojimo iki 2027 m. birželio mėn. 
            
            
            
               
                  Valstybės pagalbos taisyklės
               
               
                  Nyderlandų valdžios institucijų numatytas 0,50 EUR/MWh lengvatinis mokesčio tarifas yra lygus pagal Direktyvos 2003/96/EB 10 straipsnį nustatytam ES minimaliam verslui naudojamos elektros energijos apmokestinimo lygiui. 
               
               
                  Taigi atrodo, kad priemonei gali būti taikomas Komisijos reglamento (ES) Nr. 651/2014 (BBIR) 44 straipsnis, kuriame nustatytos sąlygos, kuriomis pagalbai aplinkosaugos mokesčių lengvatų forma pagal Direktyvą 2003/96/EB gali būti netaikomi reikalavimai pranešti apie valstybės pagalbą. Tačiau šiuo etapu negalima nustatyti, ar tenkinamos visos tame reglamente nustatytos sąlygos, ir Tarybos įgyvendinimo sprendimo pasiūlymu valstybė narė neatleidžiama nuo pareigos užtikrinti atitiktį valstybės pagalbos taisyklėms, ypač pagalbos, kuriai taikoma išimtis ir kuri patenka į Komisijos reglamento (ES) Nr. 651/2014 taikymo sritį, atveju. 
               
               
                  Kaip nurodyta prašyme, Nyderlandų valdžios institucijos apie priemonę praneš Komisijai per 20 darbo dienų po jos įsigaliojimo.
               
            
            
               •Suderinamumas su kitomis Sąjungos politikos sritimis
            
            
               
                  Aplinkos ir kovos su klimato kaita politika
               
               
                  Prašoma priemonė daugiausia susijusi su ES aplinkos ir kovos su klimato kaita politika. Kadangi dėl šios priemonės uostuose prisišvartavusiuose laivuose bus deginama mažiau bunkerinio kuro, priemonė padės siekti tikslo gerinti vietos oro kokybę ir mažinti triukšmą. Direktyvos 2008/50/EB dėl aplinkos oro kokybės
                     6
                   13 straipsnyje valstybėms narėms nustatytas reikalavimas užtikrinti, kad tam tikrų oro teršalų lygiai neviršytų toje direktyvoje nustatytų ribinių verčių, siektinų verčių ir būtų laikomasi kitų oro kokybės standartų. Vykdydamos šią pareigą valstybės narės turi rasti būdų, kaip išspręsti tokias joms aktualias problemas, kaip uostuose prisišvartavusių laivų išmetamų teršalų problema, todėl gali būti, kad įgyvendinant bendrą oro kokybės strategiją uostuose, kuriuose kyla tokių problemų, bus toliau skatinama naudoti iš kranto tiekiamą elektros energiją. Naudoti iš kranto tiekiamą elektrą taip pat skatinama pagal Direktyvą (ES) 2016/802
                     7
                  , kuria reguliuojamas sieros kiekis jūriniame kure. Be to, taip būtų laikomasi su azoto nuosėdų kiekiu susijusių reikalavimų pagal Direktyvą 92/43/EEB dėl natūralių buveinių ir laukinės faunos bei floros apsaugos. Atsižvelgdamos į šiuos aspektus, Nyderlandų valdžios institucijos numato, kad vietos oro teršalai (NOx, SOx, PM10, PM2.5), išmetami gaminant elektros energiją laivuose, naudojant iš kranto tiekiamą elektros energiją gali būti sumažinti 95 %.
               
            
         
         
            
               
                  Šia priemone būtų skatinama naudoti iš kranto tiekiamą elektros energiją ir taip prisidėti prie tvarių uostų ir tvarios laivybos plėtros. Tai atitinka ES politikos užmojus. Elektros energijos tiekimo iš kranto diegimas Europos uostuose yra viena iš siūlomų priemonių Europos žaliajame kurse nustatytiems plataus užmojo tikslams pasiekti.
               
               
                  Dėl veiksmingesnės sistemos ir kitokio elektros energijai gaminti naudojamo kuro, naudojant sausumos tinklais tiekiamos elektros energijos rūšių derinį anglies dioksido išmetama mažiau nei tuomet, kai elektros energija gaminama laivuose deginant bunkerinį kurą, todėl priemonė taip pat veikiausiai padės sumažinti išmetamo CO2 kiekį. Nyderlandų valdžios institucijos pabrėžė, kad nors faktinis išmetamo CO2 kiekio sumažėjimas priklauso nuo suvartojamos elektros energijos kokybės, numatomas sutaupytos elektros energijos kiekis Nyderlandų elektros energijos rūšių derinyje sudarytų maždaug 28–67 % priklausomai nuo generatoriaus apkrovos, o ateityje šios procentinės dalys turėtų dar padidėti.
               
               
                  Energetikos politika
               
               
                  Priemonė atitinka Direktyvą 2014/94/ES dėl alternatyviųjų degalų infrastruktūros diegimo
                     8
                  , kuria sprendžiamas klausimas, susijęs su elektros energijos tiekimo iš kranto infrastruktūros įrengimu uostuose, kuriuose yra tokios infrastruktūros poreikis, o sąnaudos nėra neproporcingos naudai, įskaitant naudą aplinkai. Priemonė taip pat pripažinta bendro intereso tikslu teikiant valstybės pagalbą pagal SESV 107 straipsnio 1 dalį
                     9
                  .
               
               
                  Reikia prisiminti, kad iš kranto tiekiamos elektros energijos konkurencinė padėtis yra nepalanki dėl vienos svarbios priežasties: jos alternatyva, t. y. jūrų uostuose prisišvartavusiuose laivuose gaminama elektros energija, šiuo metu yra visiškai neapmokestinama: neapmokestinamas ne tik elektros energijai gaminti deginamas bunkerinis kuras (tai atitinka normalią padėtį pagal Direktyvos 2003/96/EB 14 straipsnio 1 dalies a punktą), bet ir pati laivuose gaminama elektros energija (žr. Direktyvos 2003/96/EB 14 straipsnio 1 dalies c punktą). Nors pastarasis atleidimas nuo mokesčio galėtų būti laikomas sunkiai suderinamu su Sąjungos aplinkosaugos tikslais, jis yra grindžiamas praktiniais sumetimais. Iš tiesų, siekiant apmokestinti laivuose gaminamą elektros energiją, laivo savininkas, kuris dažnai yra įsikūręs trečiojoje šalyje, arba operatorius turėtų deklaruoti, kiek elektros energijos suvartota. Be to, deklaruojant reikėtų apskaičiuoti, kiek elektros energijos buvo suvartota valstybės narės, kurioje turi būti mokamas mokestis, teritoriniuose vandenyse. Jeigu tokias deklaracijas reikėtų pateikti kiekvienoje valstybėje narėje, kurios teritoriniuose vandenyse plaukiojama, laivų savininkams būtų užkrauta didžiulė administracinė našta. Panašaus požiūrio laikomasi dėl laivybos vidaus vandenyse ir neprivalomos apmokestinimo tvarkos pagal Direktyvos 15 straipsnio 1 dalies f punktą (faktiškai įgyvendinama Nyderlanduose). Šiomis aplinkybėmis sprendimas nesudaryti sunkumų rinktis mažiau taršią alternatyvą – iš kranto tiekiamą elektros energiją – leidžiant Nyderlandams taikyti lengvatinį mokesčio tarifą gali būti laikomas pagrįstu.
               
               
                  Transporto politika
               
               
                  Priemonė atitinka Komisijos rekomendaciją 2006/339/EB dėl skatinimo Bendrijos uostuose prisišvartavusius laivus naudoti elektros energiją iš kranto
                     10
                   ir Komisijos komunikatą „Europos Sąjungos jūrų transporto politikos strateginiai tikslai ir rekomendacijos“
                     11
                  .
               
               
                  Vidaus rinka ir sąžininga konkurencija
               
               
                  Vidaus rinkos ir sąžiningos konkurencijos požiūriu šia priemone tik sumažinamas dviejų konkuruojančių elektros energijos tiekimo prisišvartavusiems laivams šaltinių, t. y. laivuose gaminamos ir iš kranto tiekiamos elektros energijos, mokestinis konkurencijos iškraipymas dėl bunkerinio kuro neapmokestinimo.
               
               
                  Kalbant apie laivų operatorių konkurenciją, visų pirma reikia paminėti, kad šiuo metu nedaug laivų iš kranto tiekiamą elektros energiją naudoja komerciniais tikslais. Todėl dideli konkurencijos iškraipymai gali atsirasti tik tarp laivų, kuriuose, pasinaudojus prašoma priemone, bus pereita prie iš kranto tiekiamos elektros energijos, ir laivų, kuriuose toliau bus naudojama laivuose gaminama elektros energija. Nors sąnaudų prognozės tikslumas labai priklauso nuo naftos kainų pokyčių ir todėl jas parengti yra labai sunku, iš naujausių turimų vertinimo duomenų matyti, kad iš esmės net ir visiškai panaikinus mokestį elektros energijos tiekimo iš kranto sąnaudos daugeliu atvejų nebūtų mažesnės už elektros energijos gamybos laivuose sąnaudas
                     12
                  , todėl iš kranto tiekiamą elektros energiją naudojantys laivų operatoriai bet kuriuo atveju neturėtų didelio konkurencinio pranašumo, palyginti su tais, kurie naudoja laivuose gaminamą elektros energiją. Šiuo atveju didelis minėto pobūdžio iškraipymas dar mažiau tikėtinas, nes Nyderlandai laikysis Direktyvoje 2003/96/EB nustatyto minimalaus verslui naudojamos elektros energijos apmokestinimo lygio. 
               
               
                  Be to, kaip jau buvo minėta, laivų operatoriai, kurie gauna Direktyvoje 2003/96/EB nustatytu minimaliu lygiu apmokestinamą iš kranto tiekiamą elektros energiją, iš esmės neįgyja ekonominio pranašumo prieš operatorius, elektros energiją gaminančius laive, nes ši elektros energija yra neapmokestinama. Taikant lengvatinį tarifą iš kranto tiekiamai elektros energijai bus sumažinti iš kranto tiekiamos elektros energijos ir (mineralinių) energinių produktų, naudojamų elektrai laivuose gaminti, apmokestinimo tvarkos skirtumai.
               
               
                  Elektros energijos tiekėjai privalo mokėti energijos mokestį ir papildomą tvarios energijos mokestį (OpslagDuurzame Energie, ODE). Energijos mokesčių deklaracijoje jie tiesiogiai taiko lengvatinį tarifą. Tiesioginiai naudos gavėjai yra įrenginių, tiekiančių elektros energiją prisišvartavusiems laivams, operatoriai. Tikimasi, kad operatoriai visą finansinį pranašumą arba jo dalį perduos elektros energijos iš kranto naudotojams, kurie yra vidaus vandenų laivų ir jūrų laivų savininkai. Esami naudotojai ir jų atstovai primygtinai reikalaus, kad uostų administracijos būtų suinteresuotos užtikrinti, kad iš kranto tiekiama elektros energija naudotojams būtų finansiškai patraukli.
               
               
                  Be to, iš kranto tiekiamą elektros energiją galės naudoti visi atitinkami laivai, nepriklausomai nuo vėliavos, su kuria jie plaukioja, taigi nacionaliniams ekonominės veiklos vykdytojams nebus taikoma palankesnė apmokestinimo tvarka nei jų konkurentams iš kitų ES valstybių narių.
               
               
                  Dėl uostų konkurencijos galima numatyti, kad bet koks galimas poveikis valstybių narių tarpusavio prekybai, kuris galėtų atsirasti, jeigu laivai imtų keisti savo maršrutus, kad pasinaudotų galimybe naudoti lengvatiniu mokesčio tarifu apmokestintą iš kranto tiekiamą elektros energiją, būtų nedidelis. Kadangi, kaip minėta, naudoti iš kranto tiekiamą elektros energiją, nepaisant mokesčio lengvatos, bent artimiausiu metu veikiausiai nebus ekonomiškiau, nei gaminti elektros energiją laivuose, taip pat mažai tikėtina, kad dėl šios iš kranto tiekiamai elektros energijai taikomos mokesčio lengvatos būtų smarkiai iškraipyta uostų konkurencija ir tai paskatintų laivus keisti maršrutus dėl galimybės naudotis šia alternatyva. Nyderlandų valdžios institucijos teigia, kad uostų pasirinkimas priklauso nuo prekių paskirties vietos, o ne nuo mažesnių prisišvartavimo sąnaudų, susijusių su mokesčio už iš kranto tiekiamą elektros energiją lengvata. 
               
               
                  Atsižvelgiant į laikotarpį, kuriam siūloma leisti taikyti lengvatinį mokesčio tarifą, jei dabartinė sistema ir padėtis iš esmės nepasikeis, mažai tikėtina, kad pirmesnėse pastraipose išdėstytos analizės išvados pasikeistų iki priemonės galiojimo pabaigos.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Tarybos direktyvos 2003/96/EB 19 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Netiesioginio apmokestinimo sritis, kuriai taikomas SESV 113 straipsnis, pati savaime nepriklauso išimtinei Europos Sąjungos kompetencijai, kaip apibrėžta SESV 3 straipsnyje.
               
            
         
         
            
               
                  Tačiau pagal Direktyvos 2003/96/EB 19 straipsnį Tarybai pagal antrinę teisę yra suteikta išimtinė kompetencija, vadovaujantis minėta nuostata, leisti valstybei narei toliau atleisti nuo mokesčių ar juos sumažinti. Taigi pačios valstybės narės be Tarybos to padaryti negali. Todėl subsidiarumo principas šiam įgyvendinimo sprendimui netaikomas. Bet kuriuo atveju, kadangi šis aktas nėra teisėkūros procedūra priimamo akto projektas, jo pagal Sutarčių protokolą Nr. 2 nereikia perduoti nacionaliniams parlamentams peržiūrėti, ar jis atitinka subsidiarumo principą.
               
            
            
               •Proporcingumo principas
            
            
               
                  Pasiūlymas atitinka proporcingumo principą. Mokesčio lengvata neviršijama to, kas būtina nurodytam tikslui pasiekti.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas. Direktyvos 2003/96/EB 19 straipsnyje numatyta tik ši priemonė.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Priemonei įgyvendinti galiojančių teisės aktų vertinimo atlikti nereikia.
               
            
            
               •Konsultacijos su suinteresuotosiomis šalimis
            
            
               
                  Šis pasiūlymas grindžiamas Nyderlandų prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Šis pasiūlymas yra susijęs su leidimo suteikimu vienai valstybei narei jos pačios prašymu, tad jo poveikio vertinimas nereikalingas.
               
               
                  Iš Nyderlandų pateiktos informacijos galima spręsti, kad priemonės poveikis mokestinėms pajamoms bus nedidelis, o iš kranto tiekiamai elektros energijai taikomas mokesčio tarifas vis tiek būtų didesnis už Direktyvoje 2003/96/EB nustatytą minimalų apmokestinimo lygį. Nyderlandai numato, kad priemonė turės teigiamą poveikį siekiant su aplinka susijusių tikslų, visų pirma padės uostamiesčiuose gerinti vietos oro kokybę ir mažinti triukšmą.
               
               
                  Konkrečiai, Nyderlandų valdžios institucijų atliktais mokesčių išlaidų skaičiavimais, per ateinančius metus bus prarasta 1 mln. EUR per metus. 
               
               
                  Vis dėlto nauda aplinkai gali būti reikšminga. Nyderlandų valdžios institucijos pabrėžė, kad nors faktinis išmetamo CO2 kiekio sumažėjimas priklauso nuo suvartojamos elektros energijos kokybės, numatomas kiekio sumažėjimas sudarytų maždaug 28–67 % priklausomai nuo generatoriaus apkrovos, o ateityje šios procentinės dalys turėtų dar padidėti. Be to, Nyderlandų valdžios institucijos numato, kad vietos oro teršalai, išmetami gaminant elektros energiją laivuose, galėtų sumažėti 95 %, taip pat galėtų reikšmingai galėtų sumažėti triukšmo, vibracijos lygiai ir azoto nuosėdų kiekis.
               
            
            
               •Reglamentavimo tinkamumas ir supaprastinimas
            
            
               
                  Šia priemone supaprastinimas neatliekamas. Priemonė priimama dėl Nyderlandų pateikto prašymo ir yra skirta tik šiai valstybei narei.
               
            
            
               •Pagrindinės teisės
            
         
         
            
               
                  Ši priemonė pagrindinėms teisėms įtakos neturi.
               
            
            
               4.POVEIKIS BIUDŽETUI
            
            
               
                  Šia priemone nesukuriama jokios finansinės ir administracinės naštos Sąjungai. Todėl pasiūlymas neturi poveikio Sąjungos biudžetui.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Įgyvendinimo planas nebūtinas. Šis pasiūlymas yra susijęs su leidimo taikyti mokesčio lengvatą suteikimu vienai valstybei narei jos pačios prašymu. Leidimas suteikiamas ribotam laikotarpiui iki 2027 m. birželio 30 d. Taikomas mokesčio tarifas bus lygus Energijos mokesčių direktyva nustatytam minimaliam apmokestinimo lygiui. Priemonė gali būti vertinama, jeigu pasibaigus galiojimo laikotarpiui bus pateiktas prašymas pratęsti jos galiojimą.
               
            
            
               •Aiškinamieji dokumentai (direktyvoms)
            
            
               
                  Aiškinamųjų dokumentų dėl šio pasiūlymo perkėlimo į nacionalinę teisę nereikia. 
               
            
            
               •Išsamus konkrečių pasiūlymo nuostatų paaiškinimas
            
            
               
                  1 straipsnyje nustatoma, kad Nyderlandams bus leidžiama taikyti lengvatinį elektros energijos mokesčio tarifą Nyderlandų uostuose prisišvartavusiems laivams, išskyrus privačius pramoginius laivus, tiesiogiai tiekiamai elektros energijai (iš kranto tiekiamai elektros energijai). Mokesčio tarifas turi būti ne mažesnis nei 0,50 EUR/MWh, t. y. nei Direktyva nustatytas minimalus verslui naudojamos elektros energijos apmokestinimo lygis. Lengvatiniu tarifu apmokestintos elektros energijos nebus galima tiekti privatiems pramoginiams laivams, kaip apibrėžta Direktyvos 2003/96/EB 14 straipsnio 1 dalies c punkto antroje pastraipoje.
               
               
                  2 straipsnyje nustatoma, kad prašomas leidimas suteikiamas nuo 2021 m. liepos 1 d. iki 2027 m. birželio 30 d., kaip prašė Nyderlandai, neviršijant Direktyvoje nurodyto maksimalaus šešerių metų laikotarpio.
               
            
            
               2021/0108 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo, vadovaujantis Direktyvos 2003/96/EB 19 straipsniu, Nyderlandams leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą
                  13
               , ypač į jos 19 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
         
         
            
               (1)2020 m. rugpjūčio 10 d. raštu Nyderlandai pagal Direktyvos 2003/96/EB 19 straipsnį siekė gauti leidimą uostuose prisišvartavusiems jūrų ir vidaus vandenų laivams tiesiogiai tiekiamai elektros energijai (toliau – iš kranto tiekiama elektros energija) taikyti lengvatinį mokesčio tarifą; 
            
            
               (2)lengvatiniu mokesčio tarifu, kurį ketina taikyti, Nyderlandai siekia toliau skatinti diegti elektros energijos tiekimo iš kranto infrastruktūrą ir naudoti iš kranto tiekiamą elektros energiją. Tokios elektros energijos naudojimas laikomas aplinkai mažiau kenksmingu būdu aprūpinti elektros energija uostuose prisišvartavusius laivus, palyginti su bunkerinio kuro deginimu tuose laivuose;
            
            
               (3)naudojant iš kranto tiekiamą elektros energiją neišmetama prisišvartavusiuose laivuose deginant bunkerinį kurą susidarančių oro teršalų, o tai padeda gerinti vietos oro kokybę uostamiesčiuose ir mažinti triukšmą. Atsižvelgiant į konkrečias elektros energijos gamybos struktūros sąlygas Nyderlanduose, numatoma, kad naudojant iš kranto tiekiamą, o ne deginant bunkerinį kurą gaminamą elektros energiją ypač sumažės išmetamo CO2 bei kitų oro teršalų kiekis ir triukšmas. Todėl numatoma, kad priemonė padės siekti Sąjungos aplinkos, sveikatos ir klimato politikos tikslų;
            
            
               (4)leidžiant Nyderlandams taikyti lengvatinį elektros energijos mokesčio tarifą iš kranto tiekiamai elektros energijai neviršijama to, kas būtina tokios elektros energijos vartojimui padidinti, kadangi daugeliu atvejų elektros energijos gamyba laivuose išliks kaip konkurencingesnė alternatyva. Dėl tos pačios priežasties ir dėl to, kad dabar ši technologija yra palyginti menkai paplitusi rinkoje, mažai tikėtina, kad šios priemonės taikymo metu bus labai iškraipyta konkurencija, taigi priemonė neturės neigiamo poveikio tinkamam vidaus rinkos veikimui;
            
            
               (5)vadovaujantis Direktyvos 2003/96/EB 19 straipsnio 2 dalimi, kiekvieno pagal tą nuostatą suteikiamo leidimo galiojimo laikotarpis turi būti griežtai apribotas. Siekiant užtikrinti, kad leidimo galiojimo laikotarpis būtų pakankamai ilgas, kad atitinkami ekonominės veiklos vykdytojai neprarastų noro imtis reikiamų investicijų, tikslinga leidimą suteikti nuo 2021 m. liepos 1 d. iki 2027 m. birželio 30 d.  Vis dėlto leidimas turėtų būti nebetaikomas nuo tos dienos, kurią būtų pradėtos taikyti pagal Sutarties dėl Europos Sąjungos veikimo 113 straipsnį ar bet kurią kitą susijusią nuostatą Tarybos priimtos bet kokios bendrosios nuostatos dėl iš kranto tiekiamai elektros energijai taikomų mokesčių lengvatų, jeigu tokios nuostatos būtų pradėtos taikyti iki 2027 m. birželio 30 d.;
            
            
               (6)šis sprendimas neturi poveikio Sąjungos taisyklių, susijusių su valstybės pagalba, taikymui,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nyderlandams leidžiama taikyti lengvatinį mokesčio tarifą elektros energijai, tiesiogiai tiekiamai iš kranto tiekiamos elektros energijos įrenginiams, skirtiems uostuose prisišvartavusiems laivams, išskyrus privačius pramoginius laivus, jeigu laikomasi Direktyvos 2003/96/EB 10 straipsnyje nurodytų minimalių apmokestinimo lygių.
            
            
               2 straipsnis
            
            
               Šis sprendimas taikomas nuo 2021 m. liepos 1 d. iki 2027 m. birželio 30 d.
            
            
               Tačiau jeigu Taryba, remdamasi Sutarties dėl Europos Sąjungos veikimo 113 straipsniu ar bet kuria kita susijusia nuostata, nustato bendrąsias taisykles dėl iš kranto tiekiamai elektros energijai taikomų mokesčių lengvatų, šis sprendimas nebetaikomas nuo tos dienos, kurią pradedamos taikyti minėtos bendrosios taisyklės.
            
            
               3 straipsnis
            
            
               Šis sprendimas skirtas Nyderlandų Karalystei.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 283, 2003 10 31, p. 51–70.
               
               
                  
                     (2)
                  
                        2014 m. birželio 17 d. Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL L 187, 2014 6 26, p. 1–78).
               
               
                  
                     (3)
                  
                        2006 m. gegužės 8 d. Komisijos rekomendacija 2006/339/EB dėl skatinimo Bendrijos uostuose prisišvartavusius laivus naudoti elektros energiją iš kranto (OL L 125, 2006 5 12).
               
               
                  
                     (4)
                  
                        SWD(2019) 329 final.
               
               
                  
                     (5)
                  
                        2019 m. lapkričio 28 d. Tarybos išvados, 14608/19, FISC. 458. 
               
               
                  
                     (6)
                  
                        2008 m. gegužės 21 d. Europos Parlamento ir Tarybos direktyva 2008/50/EB dėl aplinkos oro kokybės ir švaresnio oro Europoje (OL L 152, 2008 6 11, p. 1).
               
               
                  
                     (7)
                  
                        2016 m. gegužės 11 d. Europos Parlamento ir Tarybos direktyva (ES) 2016/802 dėl sieros kiekio sumažinimo tam tikrose skystojo kuro rūšyse (OL L 132, 2016 5 21, p. 58–78).
               
               
                  
                     (8)
                  
                        2014 m. spalio 22 d. Europos Parlamento ir Tarybos direktyva 2014/94/ES dėl alternatyviųjų degalų infrastruktūros diegimo (OL L 307, 2014 10 28, p. 1–20).
               
               
                  
                     (9)
                  
                        2014 m. balandžio 9 d. C(2014) 2231 final.
               
               
                  
                     (10)
                  
                        2006 m. gegužės 8 d. Komisijos rekomendacija 2006/339/EB dėl skatinimo Bendrijos uostuose prisišvartavusius laivus naudoti elektros energiją iš kranto (OL L 125, 2006 5 12).
               
               
                  
                     (11)
                  
                        2009 m. sausio 21 d. Komisijos komunikatas Europos Parlamentui, Tarybai, Europos ekonomikos ir socialinių reikalų komitetui bei Regionų komitetui „Europos Sąjungos jūrų transporto politikos strateginiai tikslai ir rekomendacijos iki 2018 m.“, COM(2009) 8 galutinis.
               
               
                  
                     (12)
                  
                        Plg. 2005 m. rugpjūčio mėn. Europos Komisijos aplinkos generalinio direktorato galutinę ataskaitą „Service Contract Ship Emissions: Assignment, Abatement and Market-based Instruments, Task 2a – Shore-Side Electricity“, 
                  http://ec.europa.eu/environment/air/pdf/task2_shoreside.pdf
                  . Joje analizuojama trijų uostų – Geteborgo (Švedija), Džuno ir Long Bičo (JAV) – sąnaudų struktūra.
               
               
                  
                     (13)
                  
                        OL L 283, 2003 10 31, p. 51.